《次韵答俞明逸先生 其一》
明代·郑真

仙翁家住海瀛边，六十容颜似壮年。夜月梦回苍玉佩，秋风吟拥紫茸毡。

牙签插架芸香合，鹤骑当轩树影圆。笑我客居淮水阔，白云千里思凄然。

作者简介：浙江鄞县人，字千之。洪武四年举人。官广信教授。治经学长于《春秋》。与兄郑驹、弟郑凤并以文学擅名。尝取诸家格言，著为集传集说集论。有《荥阳外史集》等。